钦定古今图书集成/历象汇编/岁功典/第008卷 > 《天净沙》〈檃括李贺十二月乐词 正月〉孟昉
## 钦定古今图书集成/历象汇编/岁功典/第008卷 > 《天净沙》〈檃括李贺十二月乐词 正月〉孟昉

上楼迎得春归，暗黄著柳依依。弄野轻寒似水。锦床
鸳被，梦回初日迟迟。

《前调》：〈二月。〉　　　　　　　　前人。

“劳劳”紫燕酣春，逗烟薇帐生尘。蛾髻佳人瘦损，暖云
如困，不堪起舞湘裙。

《前调》：〈三月。〉　　　　　　　　前人。

夹城曲水飘香，埽蛾云髻新妆。落尽梨花欲赏不胜
惆怅，东风萦损柔肠。

《前调》：〈四月：〉　　　　　　　　前人。

依微香雨青氛。金塘闲水生𬞟。数点残芳堕粉。绿莎
轻衬，月明空照黄昏。

《前调》：〈五月。〉　　　　　　　　前人。

铅华水汲青尊。含风细縠虚门。舞困腮融汗粉，翠罗
香润，鸳鸯扇织回文。

《前调》：〈六月。〉　　　　　　　　前人。

疏疏拂柳生裁，炎炎红镜初开。暑困天低寡色，火轮
飞盖，晖晖日上蓬莱。

《前调》：〈七月：〉　　　　　　　　前人。

《星依》云渚溅溅。露零玉液，娟娟宝砌衰兰。翦翦碧天
如练，光摇北斗阑干。

《前调》：〈八月：〉　　　　　　　　前人。

吴姬鬓拥双鸦，玉人梦里归家。风弄虚檐铁马。天高
露下，月明丹桂生华。

《前调》：〈九月。〉　　　　　　　　前人。

《鸡鸣》晓色珑璁，鸦啼金井梧桐，月坠茎寒露涌。广寒
霜重，方池冷悴芙蓉。

《前调》：〈十月。〉　　　　　　　　前人。

玉壶银箭难倾，红花凝笑，幽明霜翠。虚庭月冷，绣帏
人静，夜长鸳梦难成。

《前调》：〈十一月。〉　　　　　　　前人。

高城迥冷严光，白天碎堕琼芳。高饮挝钟日赏，流苏
锦帐，琐窗睡煞鸳鸯。

《前调》：〈十二月。〉　　　　　　　前人。

日光洒洒生红，琼葩碎碎迷空。寒夜漫漫漏永，串销
金凤，兽炉香霭春融。

《前调》：〈闰月。〉　　　　　　　　前人。

七十二候环催。葭灰玉琯重飞。莫道光阴似水，羲和
迂辔，金鞭懒著龙媒。